1Chawetamaj chi pa q'uisbal tak 'ij, ca c'un tak i c'ax chuwach i jyub ta'aj. 2Man i winak, xui i que ique quiqui ch'ob na; xui quiqui ya quib chu tzucuxic i mer, to' nim quiqui 'an na che quib, xui qui 'ij ique quiqui coj na. Xak c'ax que ch'aw na chirij i Dios, n-que cojon ta chic chique i qui kajaw qui chuch, n-quiqui ch'ob ta chic u tioxixic jun utzil chomal; xak lic n-quiqui coj ta chic u 'ij i Dios. 3Che tak i 'ij-le, i winak n-ta chic rutzil qui c'ux chiquiwach, xak n-ta chic to'bal qui wach chiquiwach; to' je aj tzucul tzij, n-quiqui jec' ta chic pich' quib che i n-'us taj; xa je aj 'anol c'ax, xa tzel quiquil ni 'utz. 4Che tak i 'ij-le i winak xak quiqui jach ni cachi'il piqui'ab i aj ch'o'oj chirij; co qui wach xa ipa quiqui min wi quib; to' nim quiqui 'an na che quib; xa are quiqui tzucuj qui rayijbal ique, n-are ta quiqui tzucuj i Dios. 5Che tak i 'ij-le i winak xak quiqui 'an na che quib pacha je re i Dios, xui-ri, n-quiqui ya ta che i Dios co'on u chac pa canima. Cha jec'a awib cu' i queje que 'anaw ile. 6'O jujun chique ique quiqui 'an na che quib pacha je 'utz, y que oc ru' tak ja chi qui t'oric ixokib chi n-ta kas qui no'oj. I ixokib-le lic je ajmaquib, to' que wi que terej tak chiquij i je aj t'oronel, man ique to' je 'o pu'ab tak i qui rayijbal. 7Lic que wi, que tijin chu tayic tak i c'utunic, xui-ri, n-quiqui ta tu be i sak laj tzij. 8I je aj t'oronel-le quiqui 'an na pacha xqui 'an i queb aj 'itz, ma Jánes i ma Jámbres ujer chi xcaj te ique quiqui 'atij u tzij i mam Moises. Xak queje quiqui 'an ique ile, cacaj quiqui 'atij ni u wach i sak laj tzij; xa je achiab chi sachnak qui nojbal; i c'utunic quiqui 'ano n-cumaj taj pacha i sak laj tzij re i Dios. 9Xui-ri, n-kas te q'ui i winak que qui t'or na, man conojel quiquil na chi ique-le lic n-ta qui no'oj, xak pacha xquil i winak chique i ma Jánes i ma Jámbres chi xqui 'an ch'o'oj che i mam Moises ujer. 10Xui-ri yet, lic awilom wach i quin 'an yin (chi n-in ta queje pacha ile). Awilom wach i c'utunic quin 'ano, xak wach i chac cwaj quin 'ano tz'akat in c'aslic. Awilom wach u cubibal in c'ux che i Kajwal, xak wach u nimal in c'ux che; awilom wach i c'axnabal in c'ux, xak wach tak in ch'ijom. 11Aweta'am ni'pa i c'ax 'antal chwe, xak ni'pa uyej in tijom. Aweta'am wach xin c'ulmaj pa tinimit Antioquía, xak pa tinimit Icónio, xak pa Lístra; aweta'am ni'pa i c'ax xin ch'ij pa tak tinimit-le, xui-ri i Kajwal xin u to chuwach ronojel tak i c'ax-le. 12Katzij, ni'pa i cacaj que terej chirij i qui c'aslemal ch'am ru' i Jesucrísto, quiqui tij ni c'ax rumal. 13Xui-ri, i je aj 'anol n-'us taj, i je aj t'oronel, xa mas quiqui cowirsaj u 'onquil i mal; que qui t'or na mas i winak, xak que t'ortaj na ique mísmo. 14Xui-ri yet, cha jicba awib che i tzij chi at nawnak che, chi lic a nom pa c'ux chi sak laj tzij. Aweta'am bien pachin je c'utuwnak ile chawe. 15Are c'a at ch'utin xat naw che u wuj i Dios, lic aweta'am lok wach i cu bij. Cu ya i a nojbal chi cat 'elsaw na chi sak rumal u cubibal a c'ux che i Jesucrísto. 16Ronojel ni'pa i tz'ibtal can chupam u wuj i Dios 'is ru' i Dios petnak wi; cu rik u chac chawe are que a tijoj i kachalal, xak are que a jec'o, xak are que a suc'ba, xak are que a nawsaj che i c'aslemal chi lic suc'ulic. 17I u wuj i Dios lic cu rik u chac chake man ni'pa i je rajchac i Dios lic je yij na chu 'onquil u chac, xak que tiqui chu 'onquil ronojel tak i 'utz.
2 TIMOTÉO 3